
Magyarország és Kuba közötti műszaki és tudományos együttműködés alakulása a TESCO iratok tükrében, 1960-1980

Kulcsszavak: Kuba; műszaki-tudományos együttműködés; TESCO; humán-technológiai transzfer
A dolgozat a Magyarország és Kuba közötti műszaki- és tudományos együttműködés és segítségnyújtás jellegét, ezen belül a magyar szakértők kiküldését és a kubai ösztöndíjasok fogadását tárja fel 1960-1980 között a Nemzetközi Műszaki Tudományos Együttműködési Iroda (TESCO) tevékenységén keresztül, arra keresve a választ, hogy milyen okok, esetleges érdekek húzódtak meg magyar részről a Kubával létesített műszaki-tudományos együttműködések mögött.
A dolgozat a TESCO vállalat tevékenységéhez és működéséhez kapcsolódó iratok és a Kubára vonatkozó dokumentumok levéltári kutatásán alapszik, amit a Külügyminisztérium Kubára vonatkozó anyagai között őrzött, a TESCO-hoz és a műszaki-tudományos együttműködésekhez tartozó egyéb iratok egészítenek ki.
A kutatás eredményeként megállapítható, hogy a magyar-kubai műszaki-tudományos együttműködés hátterében alapvetően a szocialista szolidaritás és segítségnyújtás, valamint a szocialista ideológia terjesztésének kényszere húzódott meg. Bár a magyar vezetés igyekezett saját érdekeinek megfelelően alakítani a megállapodásokat, ez csak abban az esetben járt eredménnyel, ha a magyar célkitűzések egybeestek a szigetország szükségleteivel. Ellenkező esetben a szocialista szolidaritás és segítségnyújtás elve érvényesült.



